শাড়ির ‘সেলসম্যান’ হতে চাইছেন মন্ত্রী। সেই শাড়ি অবশ্য সাধারণ নয়। নববধূর জন্য খোদ বঙ্গদিদির নিজের হাতে বাছাই করা!
তন্তুজের বিয়ের শাড়ির বিক্রি বাড়াতে উদ্যোগী হয়েছেন রাজ্যের বস্ত্রমন্ত্রী স্বপন দেবনাথ। সেই শাড়ি নিয়ে দলের মহিলা বিধায়কদের আগ্রহ দেখে নিজেকে ‘সেলসম্যান’ বলে দাবিও করেছেন তিনি।
বাম জমানায় ‘ধুঁকতে’ থাকা তন্তুজ কীভাবে এখন লাভের মুখ দেখছে, গত সপ্তাহে বিধানসভার প্রশ্নোত্তর পর্বে তার পরিসংখ্যান-সহ ব্যাখ্যা দিয়েছেন স্বপন। সেই ব্যাখ্যার মধ্যেই দলের বিধায়ক সমীরকুমার জানাকে স্বপন বলেন, ‘‘তন্তুজ ম্যারেজ শাড়ি করছে। বৌদির জন্য একটা কিনুন।’’ প্রসঙ্গত, ওই শাড়ির নকশা মুখ্যমন্ত্রী মমতা বন্দ্যোপাধ্যায় নিজের হাতে বেছে দিচ্ছেন বলে আগেই                    জানিয়েছিলেন স্বপন।
ওই মন্তব্যের কিছুক্ষণ পরে, অধিবেশনের প্রথমার্ধ শেষ হতেই ‘ম্যারেজ শাড়ি’র জন্য স্বপনের কাছে আবদার করেন দলের মহিলা বিধায়কদের কেউ কেউ। হরিণঘাটার বিধায়ক নীলিমা নাগ জানতে চান, ওই শাড়ি কোথায় পাওয়া যায়। কীরকম দাম। চাকদহের বিধায়ক রত্না ঘোষ প্রশ্ন করেন, জেলায় তিনি কোথায় ওই শাড়ি পাবেন। ওই শাড়ির শিল্পীদের নিয়েও আগ্রহ দেখান অনেকে। সে-সময়ে মন্ত্রীকে ঘিরে থাকা বিধায়কদের মধ্যে ছিলেন দেবশ্রী রায়, বৈশালী ডালমিয়া, সোনালি গুহেরাও। 
সেই ‘সুযোগ’ হাতছাড়া হতে দেননি মন্ত্রী। বিধায়কদের আগ্রহ দেখে সোজা চলে যান বিপণনের প্রসঙ্গে। প্রশ্নের উত্তর দিয়ে হাসিমুখে বলেন, ‘‘বিনা পয়সায় হবে না কিন্তু।’’ তার পরেই ওই বিধায়কদের বলেন, ‘‘আমি তো সেলসম্যান। ঘুরে ঘুরে সকলকেই কিনতে বলি। দলের অনেকেই এই শাড়িতে আগ্রহ দেখিয়েছেন। মানুষের রুচি বদলাচ্ছে। সেই অনুযায়ী যত বিক্রি করতে পারব, তত বেশি তাঁতশিল্পীরও সংস্থান হবে।’’
এ বিষয়ে পরে নীলিমা বলেন, ‘‘উপহার দেওয়ার জন্য এই শাড়ি খুবই ভাল হবে।’’  রত্নার কথায়, ‘‘এখন তো মানুষের হাতে টাকা নেই। কিছুদিন পরে আমরাও প্রচারে নামব।’’ দেবশ্রী বলেন, ‘‘আমি তন্তুজের ব্র্যান্ড অ্যাম্বাসেডর। শাড়ি কোথায় পাওয়া যায় তা জানি।’’